ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την έγκριση τύπου δικύκλων ή τρικύκλων οχημάτων με κινητήρα και την κατάργηση της οδηγίας 92/61/EΟΚ του Συμβουλίου

1. Ιστορικο

- Ημερομηνία διαβίβασης της πρότασης στο ΕΚ και στο Συμβούλιο, (COM(1999) 276 τελικό - 1999/0117 COD): 25.6.1999

- Ημερομηνία γνωμοδότησης της Οικονομικής και Κοινωνικής Επιτροπής: 21.10.1999

- Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: 27.10.1999

- Ημερομηνία έκδοσης της κοινής θέσης: 29.10.2001

2. Στοχοσ τησ προτασησ τησ επιτροπησ

Ο στόχος της πρότασης είναι να διευκολύνει συνολικά την αποτελεσματική λειτουργία της έγκρισης τύπου δικύκλων και τρικύκλων οχημάτων με κινητήρα και την ομοιόμορφη εφαρμογή από όλα τα κράτη μέλη των διοικητικών και τεχνικών απαιτήσεων που σχετίζονται με την έγκριση τύπου. Η πείρα που αποκτήθηκε από την έναρξη ισχύος της οδηγίας-πλαισίου 92/61/EΟΚ περί έγκρισης τύπου των δικύκλων ή τρικύκλων οχημάτων με κινητήρα και μετά έδειξε ότι ορισμένες απαιτήσεις πρέπει να διευκρινιστούν, και ιδιαίτερα όσον αφορά την αρίθμηση των πιστοποιητικών έγκρισης τύπου, τις ειδικές διατάξεις για τα οχήματα τέλους σειράς και τα οχήματα, κατασκευαστικά στοιχεία ή χωριστές τεχνικές ενότητες που έχουν σχεδιαστεί σύμφωνα με τις νέες τεχνολογίες. Όπου είναι δυνατόν, η πρόταση ευθυγραμμίζει τις διατάξεις της για την έγκριση τύπου και την έκδοση του πιστοποιητικού πιστότητας με τις απαιτήσεις της οδηγίας 70/156/EΟΚ του Συμβουλίου σχετικά με την έγκριση τύπου των οχημάτων με κινητήρα και των ρυμουλκουμένων τους.

3. Παρατηρησεισ σχετικα με την κοινη θεση

3.1. Σύντομες γενικές παρατηρήσεις

Από νομικής πλευράς, η κοινή θέση του Συμβουλίου αφορά τη μετατροπή της πρότασης της Επιτροπής, η οποία αρχικά καταρτίστηκε ως τροποποίηση της οδηγίας 92/61/EΟΚ του Συμβουλίου, σε νέα οδηγία και την κατάργηση της υπάρχουσας. Η αλλαγή αυτή αποφασίστηκε για λόγους νομικής διαφάνειας, και ειδικότερα για το γεγονός ότι η πρόταση τροποποιεί ή αντικαθιστά σχεδόν όλα τα άρθρα και τα παραρτήματα της οδηγίας. Ως εκ τούτου, το Συμβούλιο έκρινε καταλληλότερη την αντικατάσταση ολόκληρης της υφιστάμενης οδηγίας.

Επιπλέον, η κοινή θέση του Συμβουλίου αφορά γενικές αλλαγές στην αρχική πρόταση της Επιτροπής αλλά δεν αλλάζει το συνολικό προσανατολισμό της. Μεταξύ των τροποποιήσεων που περιλαμβάνονται στην κοινή θέση, οι σημαντικότερες είναι οι ακόλουθες:

- Οι αιτιολογικές σκέψεις και το άρθρο σχετικά με τη διαδικασία της επιτροπολογίας τροποποιήθηκαν προκειμένου να γίνει αναφορά στις νέες διαδικασίες επιτροπολογίας όπως ορίζονται στην απόφαση 1999/468/EΚ του Συμβουλίου για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή.

- Ο ορισμός των ηλεκτρικά υποβοηθούμενων ποδηλάτων τροποποιήθηκε για περαιτέρω διευκρίνιση.

- Στο άρθρο 1, οι διάφορες κατηγορίες δικύκλων και τρικύκλων οχημάτων τροποποιήθηκαν λαμβάνοντας υπόψη τα μοτοποδήλατα με ηλεκτρικό κινητήρα ή κινητήρα ντίζελ και εισάγοντας ένα σύστημα κωδικών παρόμοιο που εκείνο που χρησιμοποιείται στην οδηγία 70/156/EΟΚ σχετικά με τα οχήματα με κινητήρα και τα ρυμουλκούμενά τους.

- Η τελευταία παράγραφος του άρθρου 1 κατέστη περιττή δεδομένου ότι ολόκληρο το σύστημα έγκρισης τύπου των οχημάτων θεωρείται πλήρες.

- Στο άρθρο 2, οι ορισμοί του τύπου οχήματος, των παραλλαγών και των εκδόσεων τροποποιήθηκαν για λόγους διευκρινιστικούς. Για περαιτέρω ευθυγράμμιση με την οδηγία 70/156/EΟΚ, προστέθηκε η έννοια του συστήματος, ενώ ο περιττός ορισμός της έγκρισης τύπου στοιχείου διαγράφηκε.

- Προστέθηκε μια νέα παράγραφος στο άρθρο 4, η οποία επιτρέπει στα κράτη μέλη να αρνούνται την έγκριση τύπου σε περιπτώσεις σοβαρού κινδύνου για την οδική ασφάλεια.

- Προστέθηκε ένα νέο άρθρο, το οποίο δίνει στα κράτη μέλη τη δυνατότητα να χρησιμοποιούν τα εθνικά συστήματα κωδικών προκειμένου να διευκολύνουν την ταξινόμηση και τη φορολογία, εκκρεμούσης της περαιτέρω εναρμόνισης της ταξινόμησης και φορολογίας.

- Το παράρτημα Ι τροποποιήθηκε προκειμένου να ενημερωθεί ο κατάλογος των απαιτήσεων για την έγκριση τύπου οχήματος.

- Το παράρτημα ΙΙ τροποποιήθηκε εισάγοντας κατάλογο ξεχωριστών αριθμών έγκρισης οδηγιών για τις υφιστάμενες εγκρίσεις συστημάτων, χωριστών τεχνικών μονάδων ή στοιχείων που πρέπει να παρέχονται στις αρχές έγκρισης τύπου.

- Το πιστοποιητικό πιστότητας περιέχει τώρα έναν κωδικό με γράμματα αντί για πλήρεις περιγραφές προκειμένου να διευκολυνθεί η χρήση των ηλεκτρονικών συστημάτων στοιχείων για τα κράτη μέλη και τη βιομηχανία.

- Επιπλέον, εισήχθη μεγάλος αριθμός τροποποιήσεων και διευκρινίσεων στο κείμενο.

3.2. Τροπολογίες του Ευρωπαϊκού Κοινοβουλίου σε πρώτη ανάγνωση

Το Ευρωπαϊκό Κοινοβούλιο ενέκρινε την πρόταση χωρίς τροπολογίες.

4. Συμπερασματα

Η Επιτροπή υποστηρίζει την κοινή θέση του Συμβουλίου.